## L’IVASS implanta nous sistemes d’alertes i de crida assistencial en els centres residencials

*** La directora general, María José Rico, subratlla que “estes ferramentes reforcen la supervisió de les persones usuàries amb més necessitats de suport o amb trastorns de conducta”
* Informen de situacions d’alt risc i no previstes que requerixen assistència immediata mitjançant sensors i dispositius innovadors**

L’Institut Valencià de Serveis Socials, adscrit a la Vicepresidència i Conselleria de Servicis Socials, Igualtat i Vivenda, està implantant nous sistemes d’alertes i de crida assistencial en els centres residencials amb la finalitat de reforçar la supervisió de les persones usuàries amb més necessitats de suport o amb trastorns de conducta.

La directora general de l’IVASS, María José Rico, ha explicat que “és un projecte de renovació de la tecnologia d’avisos i suport assistencial que contribuïx a garantir la cura òptima de les persones usuàries, facilita la labor dels equips de professionals i agilita la resposta davant alguna incidència o possible situació d’emergència”.

María José Rico ha avançat que “l’actualització d’estos sistemes, a través de nous dispositius i tecnologia digital avançada, s’emmarca en diferents projectes experimentals en residències que estan aportant resultats molt satisfactoris i podran fer-se extensibles a altres centres de l’IVASS”.

Així mateix, ha ressaltat que “esta tecnologia oferix, a les persones ateses que necessiten suports personalitzats per problemàtiques de salut i/o per alteració conductual, unes cures molt més segures i, en definitiva, pràctiques menys restrictives que garantixen els seus drets i preserven la seua dignitat”.

Els nous sistemes d’alertes i de crida assistencial informen en temps real de situacions no previstes o d’alt risc com, per exemple, que una persona usuària abandone la seua habitació i puga alterar el descans de la resta de residents, detecció de moviment en els passadissos en plena nit, caigudes de llit, crisis epilèptiques o bé una alteració conductual greu, que requerisca assistència immediata o urgent del personal d’atenció directa.

**Projectes en curs**

En la residència de persones amb discapacitat intel·lectual La Humanitat de Cheste i en el centre específic de persones amb malaltia mental crònica CEEM d’Albocàsser s’ha implantat el Sistema d’Alertes d’Integració Digital SAID. S’han instal·lat 142 punts d’emissió d’avisos com ara sensors, polsadors, monitoratge de zones, etc. en la residència, i 57 en el CEEM.

Estos projectes han sigut desenrotllats de manera coordinada entre l’IVASS i l’empresa valenciana Integración Digital Ingeniería, especialitzada en assistència i suport amb tecnologia digital per a persones amb discapacitat i persones majors en l’àmbit sociosanitari en tota Espanya. Es té una especial cura en la preservació dels drets de les persones residents i en el fet que el sistema es configure sobre la base de les seues necessitats individuals.

A més, s’han escomés unes altres actuacions de millora dels dispositius d’alerta en el CEEM Mossèn Cirilo (Alcoi) i en les residències de persones amb discapacitat intel·lectual Carmen Picó a Alzira, Caixa Ontinyent a Ontinyent, Manises, Xàtiva i Jubalcoy a Elx, i està previst implementar nous sistemes d’avisos i de crida assistencial en altres centres residencials.

Fecha: 18/08/2024